VSM Sklep III Cp 196/2025
Sodna praksa višjih sodišč, 2025-03-12

Milena Šteharnik (preds.), Mirjana Klobasa (poroč.), dr. Andrej Ekart

nepravdni postopek - prepozna pritožba v nepravdnem postopku - pomanjkanje pravnega interesa za pritožbo - nedovoljena pritožba

Sodišče prve stopnje se sklicuje na prvi odstavek 343. člena Zakona o pravdnem postopku - v nadaljevanju ZPP, v skladu s katerim lahko sodišče prve stopnje sámo zavrže prepozno pritožbo. Pri tem je sodišče prve stopnje spregledalo, da Zakon o nepravdnem postopku (v nadaljevanju ZNP-1), sodišču druge stopnje omogoča, da lahko iz tehtnih razlogov upošteva tudi pritožbo, vloženo po preteku roka iz tretjega odstavka 33. člena ZNP-1 (tretji odstavek 36. člena ZNP-1), če s tem niso prizadete pravice drugih oseb, ki se opirajo na sklep ali če se te osebe strinjajo s spremembo ali razveljavitvijo. Na podlagi slednjega tako smiselna uporaba prvega odstavka 343. člena ZPP v nepravdnih postopkih ne pride v poštev in je sodišče prve stopnje neupravičeno pritožbo prve nasprotne udeleženke kot prepozno zavrglo.

Pritožbi nasprotnih udeležencev se zavrneta in se potrdi sklep sodišča prve stopnje.

1. Sodišče prve stopnje je z izpodbijanim sklepom pritožbi nasprotnih udeležencev zoper sklep IV N 35/2024-74 z dne 20. 11. 2024 zavrglo.

2. Nasprotna udeleženca vsak s svojo pritožbo izpodbijata odločitev sodišča prve stopnje. Zahtevata, da se pritožba obravnava, menita, da izvršitelj ni upravičen do nagrade in se naj nasprotnima udeležencema v celoti povrnejo stroški postopka.

4. Sodišče prve stopnje je z izpodbijanim sklepom pritožbo prve nasprotne udeleženke kot prepozno zavrglo. Nadalje je zavrglo pritožbo drugega nasprotnega udeleženca zaradi pomanjkanja pravnega interesa.

5. Sodišče druge stopnje ugotavlja, da je sodišče prve stopnje zmotno zavrglo pritožbo prve nasprotne udeleženke kot prepozno.

6. Sodišče prve stopnje se sklicuje na prvi odstavek 343. člena Zakona o pravdnem postopku - v nadaljevanju ZPP, v skladu s katerim lahko sodišče prve stopnje sámo zavrže prepozno pritožbo. Pri tem je sodišče prve stopnje spregledalo, da Zakon o nepravdnem postopku (v nadaljevanju ZNP-1), sodišču druge stopnje omogoča, da lahko iz tehtnih razlogov upošteva tudi pritožbo, vloženo po preteku roka iz tretjega odstavka 33. člena ZNP-1(tretji odstavek 36. člena ZNP-1), če s tem niso prizadete pravice drugih oseb, ki se opirajo na sklep ali če se te osebe strinjajo s spremembo ali razveljavitvijo. Na podlagi slednjega tako smiselna uporaba prvega odstavka 343. člena ZPP v nepravdnih postopkih ne pride v poštev

in je sodišče prve stopnje neupravičeno pritožbo prve nasprotne udeleženke kot prepozno zavrglo.

7. Vendar pa je bilo potrebno pritožbo prve nasprotne udeleženke zavreči iz razloga, ker tako kot drugi nasprotni udeleženec, nima pravnega interesa na pritožbi, zoper sklep o stroških, s katerim je bila odmerjena nagrada vročevalcu. S sklepom z dne 20. 11. 2024 je namreč sodišče prve stopnje vročevalcu odmerilo nagrado v višini 79,92 EUR (I. točka izreka). V II. točki izreka pa je odločilo, da se slednja plača iz proračunskih sredstev sodišča. Pri tem je sodišče prve stopnje svojo odločitev oprlo na 101. člen ZNP-1, v skladu s katerim sodišče o stroških postopka odloča po prostem preudarku ter je v konkretnem primeru, ko je zasledovalo predvsem koristi otroka, odločilo, da se stroški krijejo iz sredstev sodišča, kar pomeni, da je tudi o skupnih stroških (stroških vročevalca) odločeno dokončno.

8. Upoštevaje navedeno, zoper sklep z dne 20. 9. 2024, nasprotna udeleženca nimata pravnega interesa za pritožbo, saj stroški niso naloženi v plačilu njima, zato njuni pritožbi nista dovoljeni (352. člen ZPP v zvezi s 42. členom ZNP-1).

9. Glede na obrazloženo je sodišče druge stopnje pritožbi nasprotnih udeležencev kot neutemeljeni zavrnilo in potrdilo izpodbijani sklep sodišča prve stopnje (2. točka 365. člena ZPP v zvezi z 42. členom ZNP-1).

VSL sklep I Cp 2090/2023 z dne 7. 2. 2024, VSL I Cp 1449/2019 27. 8. 2019.

Zakon o nepravdnem postopku (2019) - ZNP-1  - člen 33, 33/3, 36, 36/3, 101

Zakon o pravdnem postopku (1999) - ZPP  - člen 343, 343/1, 352

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.